

#### ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ

#### ԵՎ ՍՊՈՐՏԻ ՆԱԽԱՐԱՐ

**ՀՐԱՄԱՆ**

****

 **N o 2505-Ա/2 «30» դեկտեմբերի 2022 թ.**

ԵՐԻՏԱՍԱՐԴԱԿԱՆ ՄԻՋԱՎԱՅՐԻ ԳՈՐԾՈՒՆԵՈՒԹՅԱՆ

ՈՒՂԵՑՈՒՅՑԸ ՀԱՍՏԱՏԵԼՈՒ ՄԱՍԻՆ

Ղեկավարվելով Հայաստանի Հանրապետության վարչապետի 2019 թվականի հունիսի 1-ի N 661-Լ որոշման հավելվածի 19-րդ կետի 20-րդ ենթակետով և հիմք ընդունելով Հայաստանի Հանրապետության կառավարության 2021 թվականի նոյեմբերի 18-ի N 1902-Լ որոշման N 1 հավելվածի «Կրթության, գիտության, մշակույթի և սպորտի նախարարություն» բաժնի «Երիտասարդություն» գլխի 52-րդ կետի 52.1-րդ ենթակետը՝

ՀՐԱՄԱՅՈՒՄ ԵՄ

1. Հաստատել Երիտասարդական միջավայրի գործունեության ուղեցույցը՝ համաձայն հավելվածի:

 ՆԱԽԱՐԱՐ՝ Ժ. ԱՆԴՐԵԱՍՅԱՆ

Հավելված

Հայաստանի Հանրապետության կրթության,

գիտության, մշակույթի և սպորտի նախարարի

 2022 թվականի 30 դեկտեմբերի № 2505-Ա/2 հրամանի

**«Երիտասարդական միջավայրի» գործունեության ուղեցույց**

Երևան 2022

**Ներածություն**

Հայաստանի Հանրապետության կառավարության 2021-2026 թթ. ծրագրում ամրագրված է, որ ՀՀ կառավարությունը կարևորում է երիտասարդական ոլորտը, քանի որ յուրաքանչյուր պետություն ունի կայուն զարգացման հնարավորություն, եթե պատրաստ է ստեղծելու իրավական միջավայր և ապահովելու անհրաժեշտ ռեսուրսներ երիտասարդության ներուժի բացահայտման, համակողմանի զարգացման, ինքնահաստատման և ինքնադրսևորման համար։ Ծրագրում սահմանվում է, որ Երիտասարդական պետական քաղաքականությունն ուղղված է հանրային կյանքին և պետականաշինությանը երիտասարդության մասնակցության խրախուսմանը, երիտասարդների ներուժի բացահայտմանը, սոցիալականացման, ինքնիրացման, ներգրավման ու զարգացման անհրաժեշտ պայմանների ստեղծմանը և մեխանիզմների խթանմանը` միտված Հայաստանի Հանրապետության ազգային անվտանգության ամրապնդմանը, սոցիալ-տնտեսական ու մշակութային կյանքի զարգացմանը, ինչպես նաև որպես երջանիկ անհատ ու հասարակության իրավագիտակից և պատասխանատու քաղաքացու կայացմանն ու իրացմանը:

Ծրագրի հիմքում դրված է այն հայեցակարգային մոտեցումը, որ յուրաքանչյուր պետության տնտեսական, սոցիալական, հոգևոր կայուն զարգացման, մշակութային ժառանգության պահպանման, կրթական և գիտական ներուժի հզորացման, ազգային անվտանգության ամրապնդման գործընթացներում երիտասարդությունը` որպես պետության ռազմավարական ներուժային ռեսուրս, առանձնահատուկ դեր ունի:

Ծրագրում առանձնահատուկ շեշտադրվում է **իրենց բնակության վայրերում** երիտասարդների ներուժի բացահայտումը զարգացումը,, հետաքրքրությունների իրացման նպատակով ինտելեկտուալ ժամանցի կազմակերպման հնարավորությունների ստեղծումը, կարևորվում է որոշումների կայացմանը երիտասարդների մասնակցության խրախուսմանը, ինչպես նաև աշխատաշուկայում երիտասարդների մրցունակության բարձրացմանը՝ ոչ ֆորմալ կրթության գործիքակազմի կիրառման, կամավորության խրախուսման և այլ միջոցներով։

Հայաստանի մինչև 2050 թվականը վերափոխման ռազմավարությունը՝ ի դեմս առաջին մեգանպատակի, ենթադրում է «գիտելիքի, մշակույթի, գիտակցության, հմտությունների համատարած, ներառական, նորարարական և հանրամատչելի զարգացման և յուրացման միջոցով ունենալ քաղաքակիրթ, ստեղծագործ, նախաձեռնող, կարողունակ ու մրցունակ քաղաքացի, ում համար իրավունքների իրացումը նույնքան կարևոր է, որքան պարտականությունների կատարումը, ով առաջին հերթին իրեն է համարում սեփական բարեկեցության և առողջության պատասխանատուն»: Այս նպատակին հասնելու համար երիտասարդների պարագայում առաջնային է **իրենց ներուժի բացահայտման, կարողությունների շարունակական զարգացման, ինքնաիրացման, ակտիվ քաղաքացիության դրսևորման համար անհրաժեշտ միջավայրի ձևավորումը, միջավայր,** որտեղ առանձնահատուկ ուշադրություն կհատկացվի կյանքի դժվարին իրավիճակներում գտնվող երիտասարդներին։ Նման միջավայրերի կամ երիտասարդական կենտրոնների[[1]](#footnote-1) բացը հատկապես ակնհայտ է մարզաբնակ երիտասարդության պարագայում։ Նման կենտրոնները հնարավորություն կտան շարունակական դարձնել երիտասարդներին ուղղված կամ նրանց հետ և կողմից իրականացվող նախաձեռնությունները, ինչպես նաև բարձրացնել այդ նախաձեռնությունների արդյունավետությունը՝ ապահովելով ի վերո թվարկյալ նպատակների ուղղությամբ հետևողական ջանք։

Այդ նպատակով մշակվել է երիտասարդական միջավայրի գործունեության սույն ուղեցույցը «Բի Էս Սի» Բիզնեսի Աջակցման Կենտրոնի կողմից՝ ՀՀ Կրթության, գիտության, մշակույթի և սպորտի նախարարության (ԿԳՄՍՆ) պատվիրակմամբ։ Ուղեցույցը կրում է խորհրդատվական բնույթ և նպատակ ունի ուղենիշային պատկերացումներ տալ երիտասարդական միջավայրի ընդհանուր նկարագրի, նպատակների, վերաբերյալ, ինչպես նաև ծառայել որպես մեթոդական ուղեցույց կենտրոնների գործունեության արդյունավետ կազմակերպման և կենտրոնների կողմից մատուցվող ծառայությունների շարունակականության ապահովման համար։

Ուղեցույցի կազմման հիմք են հանդիսացել «Բի Էս Սի» Բիզնեսի Աջակցման Կենտրոնի կողմից իրականացված առաջնային և երկրորդային հետազոտությունները, որոնց ընթացքում ուսումնասիրվել են ինչպես տարբեր տեղական և միջազգային երիտասարդական կազմակերպությունների փորձը, այնպես էլ իրականացվել են թվով 250 հարցում երիտասարդների շրջանում և 16 խորքային հարցազրույցներ ոլորտային փորձագետների և երիտասարդական նախաձեռնությունների ղեկավարների հետ։

## Երիտասարդական Միջավայրի նպատակ, գործառույթները և շահառուները

Երիտասարդական կենտրոնը հանդիսանում է տվյալ համայնքի բնակավայրի, համայնքի, միջհամայնքային կլաստերի երիտասարդների ներուժի բացահայտման, կարողությունների շարունակական զարգացման, ինքնաիրացման, սոցիալականացման, ակտիվ քաղաքացիության դրսևորման, ինտելեկտուալ ժամանցի կազմակերպման, իրենց խնդիրների և մտահոգությունների հասցեագրման համար անհրաժեշտ միջավայր։ Ակնկալվում է, որ կենտրոնում Երիտասարդական միջավայրում կիրականացվեն նաև ծրագրեր՝ միտված երիտասարդների տեղեկացվածության բարձրացմանը իրենց կարողությունների զարգացման տարբեր հնարավորությունների, պետական միջոցներով և այլ աղբյուրների ֆինանսավորմամբ իրականացվող սոցիալական, տնտեսական, կրթամշակութային, բնապահպանական, ձեռներեցության խրախուսման, առողջապահական և այլ ծրագրերի վերաբերյալ, որպեսզի երիտասարդները՝ որպես երկրի զարգացման համար կարևոր ներուժային ռեսուրս, կարողանան առավելագույնս օգտվել այդ հնարավորություններից և/կամ դառնան այդ ծրագրերի ու նախաձեռնությունների ակտիվ մասնակցիներն ու շահառուները։

Երիտասարդական կենտրոնի գործունեության շնորհիվ կարող է էականորեն բարձրանալ երիտասարդների մասնակցությունը իրենց իրականության բարեփոխմանը միտված տարբեր մակարդակների որոշումների կայացման գործընթացներին՝ տեղական մակարդակում ծառայությունների մատուցումից մինչև ազգային մակարդակ։ Կենտրոնի կողմից իրականացվող գործառույթների շնորհիվ երիտասարդները կզարգացնեն իրենց կարողությունները, կզինվեն նոր գիտելիքներով և հմտություններով, կհամախմբվեն որպես խումբ՝ ձեռնարկելու և կյանքի կոչելու խմբային հետաքրքրությունների բավարարմանը և համայնքային խնդիրների լուծմանը միտված տարբեր նախաձեռնություններ։

Ակնկալվում է, որ երիտասարդական կենտրոնը՝

* ապահովված կլինի երիտասարդների հետ աշխատելու համար հարմար, ապահով, ներառական ֆիզիկական տարածքով,
* կունենա աշխատակազմ՝ կազմված երիտասարդական աշխատողներից[[2]](#footnote-2) և կամավորներից,
* կհավաքագրի և կվերլուծի տվյալ համայնքի երիտասարդների մասին վիճակագրություն, կիրականացնի կարիքների գնահատում, որոնք կտեղեկացնեն և կուղղորդեն երիտասարդական կենտրոնի գործունեությունը։
* կունենա երիտասարդներին ուղղված ծրագրային գործունեության պլան և երիտասարդական աշխատանքի[[3]](#footnote-3) կազմակերպման մեթոդաբանություն,
* կապահովի երիտասարդների ակտիվ մասնակցությունը կենտոնի ծրագրերի մշակման, իրականացման, մշտադիտարկման և գնահատման մեջ,
* կկիրառի ոչ ֆորմալ կրթության գործիքակազմը իր նպատակների իրականացման, այդ թվում մասնավորապես կարողությունների զարգացման համար։
* կիրականացնի Կենտրոնի գործունեության ապահովման շարունակականության և մատուցվող ծառայությունների ընդլայնման ուղղությամբ ֆոնդահայթայթում, այդ թվում՝ սոցիալական ձեռնարկատիրության մոդելի կիրառման, պետական տարբեր դրամաշնորհներին հայտերի ներկայացման, տեղական ինքնակառավարման մարմինների (ՏԻՄ), մասնավոր ոլորտի կառույցներից և օրենքով չարգելված այլ աղբյուրներից միջոցների ներգրավման միջոցներով։

Կենտրոնի գործունեության տարեկան պլանը պետք է ներառի առանցքային կատարողական ցուցանիշներ[[4]](#footnote-4), որոնց մասին պարբերաբար պետք է տեղեկատվություն փոխանցի ԿԳՄՍ նախարարությանը։

Երիտասարդական միջավայրի նպատակները կարող են ամփոփվել հետևյալ փոխկապակցված 4 խումբ գործողությունների մեջ, որոնք են․

* 1. **կարողությունների բացահայտում ու շարունակական զարգացում,**
	2. **իրազեկվածության մակարդակի բարձրացում**
	3. **ակտիվ քաղաքացիություն**
	4. **ինտելեկտուալ ժամանցի կազմակերպում**

Այս բոլոր գործողություններն ամբողջական գործընթացի փոխկապակցված տարրեր են, որոնց համընթաց իրականացումը միևնույն կենտրոնում կարող է էականորեն պայմանավորել կենտրոնի առջև դրված նպատակների իրականացմանը։

* մասնավորապես երիտասարդների հետաքրքրությունները և նախասիրությունները բավարարելուց զատ ինտելեկտուալ ժամանցը հանդիսանում է միջոց և խթան՝ կենտրոնի գործունեության այլ կարևոր բաղադրիչներում երիտասարդների ներգրավման համար։
* կոնտրոնի կողմից իրականացվող կարողությունների բացահայտման և զարգացման ծրագրերը ներառում են ինչպես աշխատաշուկայում երիտասարդների մրցունակության բարձրացման կամ սեփական գործ սկսելու գիտելիքներն ու հմտությունները, այլ նաև կզարգացեն նրանց ժողովրդավարական և քաղաքացիական կարողունակությունը՝ զարգացնելով քննական մտածողությունը, տրամադրելով ակտիվ քաղաքացիության դրսևորման համար անհրաժեշտ գիտելիքներ, հմտություններ և արժեհամակարգ։
* իրենց հերթին իրազեկվածության բարձրացմանն ուղղված միջոցառումները ոչ միայն կիրազեկեն երիտասարդներին իրենց առնչվող տարատեսական պետական և ոչ կառավարական ծրագրերի և հնարավորությունների մասին, այլ նաև կզարգացնեն նոր գիտելիք ձեռք բերելու նրանց մոտիվացվածությունն ու կարողունակությունը։
* իր հերթին քաղաքացիական և ժողովրդավարական կարողունակության զարգացումը երիտասարդներին կտրամադրի անհրաժեշտ գիտելիքներ ոչ միայն ակտիվ քաղաքացիության դրսևորման, այլ նաև որպես երջանիկ անհատ կայանալու և մրցունակ աշխատուժ դառնալու առումներով։

Երիտասարդական կենտրոնի թիրախային խումբն առանց խտրության ներառում է տվյալ համայնքում բնակվող 14-30 տարեկան բոլոր երիտասարդներին։ Շահառուների հետ աշխատելիս կարևոր է հաշվի առնել նաև, որ սովորող և աշխատող երիտասարդների կողքին առկա են մինչև 30 տարեկան չաշխատող և չսովորող երիտասարդներ, որոնց ներգրավումը կարող է առանձնահատուկ մոտեցման կիրառման անհրաժեշտություն առաջացնել։ Չնայած այն հանգամանքին, որ երիտասարդական միջավայրի հիմնական թիրախային խումբը երիտասարդներն են, այն կարող է նաև հանդես գալ որպես համայնքային ռեսուրս կենտրոն համայնքի այլ տարիքային խմբերի համար։

Երիտասարդական կենտրոնն իր գործունեության մեջ երիտասարդների ներգրավման համար կարող է կիրառել մի շարք գործիքներ, ինչպիսիք են կրթական հաստատությունների հետ շարունակական կապը, ՏԻՄ կառույցներում առկա տվյալները, սոցիալական ցանցերը, տեղում գործող քաղաքացիական հասարակության կառույցների, այդ թվում և համայնքային նախաձեռնող խմբերի հետ համագործակցությունը և այլն։

Քանի որ երիտասարդական կենտրոնը պետք է ապահովի նաև չաշխատող, չսովորող, կյանքի դժվար իրավիճակներում գտնվող երիտասարդների, այդ թվում և պատերազմի մասնակից և ներազդված երիտասարդների ներգրավվածությունը, ուստի առաջարկվում է համագործակցել համայնքում գործող պետական և ոչ պետական կառույցների հետ, այդ թվում Հայատսանի Հանրապետության Աշխատանքի և սոցիալական հարցերի նախարարության Միասնական սոցիալական ծառայության (ՄՍԾ) տարածքային կենտրոնի, տարբեր ոչ կառավարական և միջազգային կազմակերպությունների հետ։

## 1.1 Կարողությունների Բացահայտում և Զարգացում

Երիտասարդական միջավայրը հանդիսանալու է կարողությունների բացահայտման և զարգացման հարթակ համայնքի երիտասարդների համար։ Այն միավորելու է տվյալ համայնքի երիտասարդներին կարողությունների զարգացման տարբեր ծրագրերում ու միջոցառումներում։

Նախատեսվում է երիտասարդների կարողությունների զարգացում մի շարք ուղղություններում, որոնք ներկայացված են ստորև։

### **Արդի գիտելիքների և հմտությունների ձեռքբերում**

Ներկայումս կան մի շարք հմտություններ և գիտելիքներ, որոնցով զինված պետք է լինի 21-րդ դարի ցանկացած երիտասարդ։ Նման գիտելիքների և հմտությունների ձեռքբերման նպատակով կարող են իրականացվել կարճաժամկետ դասընթացներ, որոնք զարգացնելու են երիտասարդների ոչ միայն մասնագիտական գիտելիքները, այլ նաև տալու են գիտելիքներ այնպիսի թեմաների շուրջ, որոնք անհրաժեշտ են բոլոր քաղաքացիներին։ Կարճաժամկետ դասընթացների միջոցով երիտասարդները ձեռք են բերելու այնպիսի գիտելիքներ և կարոողություններ, որոնք, ըստ էության, անհրաժեշտ են թե՛ աշխատավայրում, թե՛ առօրյա կյանքում, թե՛ բիզնեսում։ Կարճաժամկետ դասընթացների թեմաները ընտրվելու են տվյալ համայնքի երիտասարդների կողմից՝ նախնական ուսումնասիրության և տեղի երիտասարդների կարիքների գնահատման հիման վրա։ Առաջարկվող դասընթացների ցանկը․

* համակարգչային գրագիտություն,
* փափուկ հմտություններ,
* մեդիագրագիտության դասընթացներ,
* թվային, կիբեր գրագիտության դասընթացներ,
* շրջակա միջավայրի պաշտպանություն,
* աղետների ռիսկերի կառավարում,
* համակարգչային գրագիտություն,
* առաջին օգնություն, առողջ ապրելակերպ և այլն։

Կարողությունների զարգացման մեջ առանձնահատուկ է փափուկ հմտություններով երիտասարդների «զինումը» որոնք հնարավորություն կտան նրանց դառնալ մրցունակ ինչպես աշխատաշուկայում որպես աշխատակից, հանդես գալ որպես անհատ ձեռներեց, այնպես և նպաստել որպես երջանիկ անհատ կայացմանը և ակտիվ քաղաքացիության դրսևորմանը։

Թիրախային փափուկ հմտություններն են․

* + **առաջնորդության հմտություններ․** Ըստ էության, երիտասարդների շրջանում առաջնորդության զարգացումը կարևորագույնն է։ Մարզում ներկայումս կա գաղափարական առաջնորդների պակաս, որոնք իրապես կհանդիսանան փոփոխություն իրականացնողները և այդ գործընթացը կառավարողները։
	+ **հաղորդակցության և բանակցային հմտություններ․** Հաղորդակցության և բանակցային հմտությունների ուսումնասիրության շրջանակում երիտասարդները ուսումնասիրելու են գրավոր և բանավոր հաղորդակցության առանձնահատկությունները և արդյունավետ հաղորդակցվելու մեթոդները։
	+ **ներկայացման հմտություններ.** Ներկայացման հմտությունները երիտասարդներին հնարավորություն կտան ճիշտ ներկայանալ որպես անհատ, մասնագետ, ձեռնարկատեր, ինչպես նաև արդյունավետորեն ու համոզիչ ներկայացնել իրենց գաղափարները և լսելի դարձնել դրանք։
	+ **կազմակերպման և ժամանակի կառավարման հմտություններ․** Կազմակերպման և ժամանակի կառավարման հմտությունները մասնակիցներին հնարավորություն կտան ճիշտ սահմանել առաջնահերթությունները, կատարել յուրաքանչյուր աշխատանքի տևողության գնահատումը և ըստ դրա իրականացնել աշխատանքի արդյունավետ կառավարում։
	+ **ինքնակենսագրության կազմում և Linkedin-յան էջի զարգացում**․ Այս գործառույթի շրջանակում երիտասարդական միջավայրը հմտություններ է տալու երիտասարդներին ճիշտ և գրավիչ CV կազմելու, Linkedin-յան էջեր պատրաստելու և դրանցով գործատուին ներկայանալու համար։

### **Աշխատաշուկայում մրցունակության բարձրացմանն ուղղված կարողությունների զարգացում**

Այս առումով առաջնային քայլն է երիտասարդների մասնագիտական կողմնորոշման ուղղությամբ իրականացվող ծրագրերը, որոնք պետք է իրականացվեն հանրակրթական հաստատությունների, իսկ ավելի բարձր տարիքի երիտասարդների պարագայում՝ ՄՍԾ տարածքային կենտրոնների, համայնքում գործող ոչ կառավարական կազմակերպությունների հետ համագործակցաբար։

Երիտասարդական միջավայրը կապող օղակ է լինելու աշխատաշուկայի և համայնքի երիտասարդների միջև՝ իրականացնելով ինչպես աշխատաշուկայի պահանջների վերաբերյալ տեղեկատվության փոխանցման գործառույթ, այնպես և ծառայելու որպես հարթակ տարբեր կառույցների կողմից մասնագիտական կողմնորոշման դասընթացների կազմակերպման համար, կազմակերպելու հանդիպումներ տարբեր մասնագիտությունների ոլորտի առաջատար մասնագետների հետ, երիտասարդների այցելություններ հաջողված բիզնեսներ, հնարավորության դեպքում՝ ապահովելու երիտասարդների ներգրավումը մասնավոր ոլորտի ձեռնարկություններում որպես փորձնակ՝ աշխատանքային փորձառության ձեռքբերման կամ զարգացման համար։ Ընդ որում երիտասարդներին են ներկայացվելու համայնքից առցանց աշխատելու հնարավորություններ՝ հարթակները, մասնագիտությունների և ընկերությունների ցանկը, որոնք առաջարկում են առցանց աշխատատեղեր։ Հնարավորության դեպքում երիտասարդական միջավայրը իր շուրջն է հավաքելու տարբեր ոլորտների հաջողակ մասնագետների, ովքեր երիտասարդների համար հանդիսանալու են քոուչ կամ մենթոր։

Ձեռնարկատիրության ուղղությամբ իրականացվող դասընթացների նպատակն է լինելու ձևավորել և զարգացնել երիտասարդների բիզնես մտածելակերպը, կառավարման և վաճառքի հմտությունները։ Ձեռնարկատիրության վերաբերյալ ծրագրերը ուղղված են լինելու և՛ մտածելակերպի ձևավորմանն ու փափուկ հտմությունների տրամադրմանը, և՛ պրակտիկ գիտելիքների տրամադրմանը, որոնք կօգնեն երիտասարդներին հիմնել և զարգացնել իրենց բիզնեսները համայնքում։ Ծրագրերը իրականացվելու են կամ հիմք ընդունելով արդեն իսկ գոյություն ունեցող գաղափարները, կամ նոր գեներացված գաղափարների զարգացման միջոցով: Յուրաքանչյուր փուլում երիտասարդները տեսական գիտելիք ստանալուց հետո այն կիրառելու են իրենց գաղափարների զարգացման և բիզնեսի վերածման ուղղությամբ: Իրականացվող ծրագերրի մեջ կարող են ներառվել․

* ձեռնարկատիրական մտածելակերպի զարգացում
* ձեռնարկատիրության հիմունքներ
* թեմատիկ ձեռնարկատիրություն,որի հիմքը լինելու են տվյալ համայնքի առանձնահատկությունները և կարիքները

Երիտասարդներին նաև մատուցվելու են ֆինանսական գրագիտության դասընթացներ և բիզնեսի հիմնման խորհրդատվություն։

Իրականացվելու է ակտիվ համագործակցություն ՄՍԾ տարածքային կենտրոնների հետ ՝ երիտասարդների զբաղվածությունը ապահովելու նպատակով։ Մասնագիտական կողմնորոշման և զբաղվածության ապահովման համար երիտասարդական միջավայրում իրականացվելու են նաև **մասնագիտական մի շարք դասընթացներ,** որոնք յուրացնելուց հետո երիտասարդները հնարավորություն կունենան աշխատել իրենց համայնքում՝ համապատասխան աշխատատեղերի առկայության դեպքում, ինչպես նաև աշխատել առցանց՝ համայնքից դուրս գործող կազմակերպություններում հենց իրենց բնակավայրից։

## 1.2 Իրազեկվածության Մակարդակի Բարձրացում

Համայնքային երիտասարդների շրջանում ցածր է տեղեկատվածության մակարդակը տարբեր պետական և ոչ պետական զարգացման ծրագրերի և հնարավորությունների վերաբերյալ։ Այդ բացը լրացնելու համար երիտասարդական միջավայրը հանդիսանալու են «տեղեկատվական հարթակ» երիտասարդների համար։ Այն կապող օղակ է հանդիսանալու մի շարք երիտասարդական ծրագրերի և շահառուների միջև։

Այս գործառույթի շրջանակում երիտասարդական միջավայրը․

* հանդիսանալու են **հարթակ**, որի միջոցով երիտասարդները մասնակցության ակնկալիքով իրազեկվելու են երիտասարդական պետական քաղաքականության շրջանակներում իրականացվող ծրագրերին, ինչպես նաև իրենց առնչվող պետական և ոչ կառավարական ծրագրերին, որտեղ երիտասարդները կարող են հանդես գալ որպես պոտենցիալ մասնակիցներ,
* իրենց համայնքում, երկրում, արտերկրում տարատեսական կրթական և կարողությունների զարգացմանն ուղղված ծրագրերին և հնարավորություններին։

## 1.3 Համայնքային Ակտիվություն, Ակտիվ Քաղաքացիական Վարքի Ձևավորում

Երիտասարդական կենտրոնում իրականացվելու են րոշումների կայացմանը երիտասարդների մասնակցության բարձրացման ծրագրեր՝ զարգացնելու երիտաարդների շրջանում ժողովրդավարական և քաղաքացիական կարողունակությունը, նպաստելու նրանց համախմբմանը որպես համայնքային նախաձեռնող երիտասարդական խումբ, խրախուսելու նրանց ներգրավմանը ՏԻՄ-երի և այլ ծառայությունների մատուցողների հետ, համայնքային նախաձեռնությունների կյանքի կոչմանը, այդ թվում և կամավորության միջոցով։ Ժողովրդավարական և քաղաքացիական կարողունակության զարգացան շրջանակներում ակնկալվում է, որ երիտասարդները ձեռք բերեն հետևյալ գիտելիքներն ու հմտությունները․

* առաջնորդություն,
* նախաձեռնողականություն,
* իրենց որպես սոցիալական փոփփոխության առաջամարտիկ (agent of change)` ինքնագիտակցում,
* պետության և իրավունքի հիմունքներ,
* տեղական ինքնակառավարում,
* մասնակցության հմտություններ,
* թիմային աշխատանքի հմտություններ և այլն։

Երիտասարդական կենտրոնները կարող են կիրառել միջազգայնորեն հայտնի, ինչպես նաև հայաստանյան կիրառություն ստացած տարատեսակ մեթոդաբանություններ և գործիքակազմեր՝ երիտասարդների ժողովրդավարական և քաղաքացիական կարողունակության զարգացման և նրանց՝ որպես իրենց իրականության բարեփոխման խմբի գործունեության աջակցման համար։

## 1.4 Ինտելեկտուալ Ժամանցի կազմակերպում

Համայնքներում խիստ սահմանափակ են երիտասարդների որակյալ ժամանց անցկացնելու տարբերակները, և այդ բացը լրացնելու համար երիտասարդական միջավայրը հանդիսանալու է ինտելեկտուալ ժամանցի անցկացման վայր տեղի երիտասարդների համար։

Երիտասարդական միջավայրում նախատեսվող ժամանցային նախաձեռնություններն են․

* **Գրքերի/ֆիլմերի քննարկում։** Երիտասարդական միջավայրում պարբերաբար կազմակերպվելու են գրքերի և ֆիլմերի քննարկումներ։ Քննարկվող ֆիլմերը և գրքերը ընտրվելու են շահառու երիտասարդների կողմից։
* **Բանավեճերի կազմակերպում։** Երիտասարդական միջավայրում պարբերաբար կազմակերպվելու են բանավեճեր տարբեր թեմաների շուրջ։ Բանավեճերի կազմակերպումը նպատակ ունի զարգացնել երիտասարդների հանրային խոսքը, ներկայացման, հաղորդակցման, կոնֆլիկտների կառավարման հմտությունները, ինչպես նաև քննադական մտածողությունը։
* **Արվեստի երեկոներ։** Արվեստի երեկոները մարզի երիտասարդներին թույլ են տալու ցուցադրել իրենց տաղանդը և հանդիսանալու են ինքնադրսևորման հարթակ։ Մասնավորապես, երիտասարդական միջավայրը հարթակ է հանդիսանալու այնպիսի երիտասարդների համար, ովքեր զբաղվում են արվեստի որևէ ճյուղով՝ երգ, պար, նկարչություն, լուսանկարչություն և այլն։
* **Ճանաչողական արշավներ։** Արշավները ունենալու են երկու հիմնական գործառույթ ճանաչելու իրենց համայնքի և հարակից համայնքների պատմամշակութային ժառանգությունը և այլ տեսարժան վայրերը։
* **Ինտելեկտուալ խաղեր։** Կենտրոնում պարբերաբար կազմակերպվելու են այնպիսի ինտելեկտուալ խաղեր, ինչպիսիք են սեղանի խաղերը, մասնագիտական առաջնությունները, «Ի՞նչ, որտե՞ղ, ե՞րբ» ձևաչափով խաղերը և այլն։
* **Կինոդիտում։** Կենտրոնը հագեցված է լինելու տեխնիկական անհրաժեշտ միջոցներով կինոդիտումներ կազմակերպելու համար։ Ֆիլմի ընտրությունն իրականացվելու է երիտասարդական միջավայրի թիմի կողմից՝ հաշվի առնելով երիտասարդների կարիքները և ֆիլմի ուսուցողականությունը։

Երիտասարդական կենտրոնը պետք է հագեցած լինի էլեկտրոնային ռեսուրսներով, իսկ հնարավորության դեպքում նաև ֆիզիկական գրաֆոնդով։

# Երիտասարդական Միջավայրի Տեխնիկական Բնութագիրը

Երիտասարդական միջավայրի՝ իր առջև դրված նպատակներին հասնելու համար կարևոր է, որ այն ունենա բարվոք շենքային պայմաններ, գրավիչ ներքին հարդարում, տեխնիկական հագեցվածություն, համացանցի հասանելիություն։ Այն պետք է համապատասխանի ֆիզիկական սահմանափակումներ ունեցող երիտասարդների կարիքներին։ Երիտասարդական միջավայրի աշխատանքային պայմանները պետք է հարմար լինեն գործունեության տարբեր ձևաչափերի, դասընթացների ինտերակտիվ մեթոդաբանության, ինչպես նաև սեմինարների և կոնֆերանսների համար:

Երիտասարդական միջավայրում պետք է ապահովված լինի հարմարավետ և ջերմ մթնոլորտ՝ ոչ ֆորմալ կրթության կազմակերպման, ինքնուրույն և խմբային ինտելեկտուալ ժամանցի կազմակերպման համար։

Հայաստանյան առկա փորձից ելնելով, ցանկալի է, որ երիտասարդական միջավայրն ունենա 100-200 քմ մակերես, որտեղ առկա է ինչպես բաց տարածք միջոցառումների համար, այնպես էլ առանձնացված սենյակներ, որոնք շահագործվելու են և՛ անհատական, և՛ թիմային աշխատանքների համար։ Առաջարկվում է շինությունում նախատեսել հետևյալ բաժինները․

* + **Դասընթացների, սեմինարների սենյակ․** այն կարող է լինել բաց տարածք ապահոված կահույքով՝ աթոռներ, սեղաններ և մեծ էկրան։ Սրահը հարմարեցված է լինելու ինչպես տարբեր դասընթացներ և սեմինարներ անցկացնելու, այնպես էլ կինոդիտումներ կազմակերպելու համար։
	+ **Աշխատանքային սենյակ․** այս սենյակը լինելու է լուռ գոտի այն երիտասարդների համար, ովքեր օգտագործելու են տարածքը սովորելու կամ աշխատելու նպատակով։ Սենյակում լինելու են համակարգիչներ՝ համացանցի մշտական հասանելիությամբ։
	+ **Գրադարան՝** հագեցած ինչպես բոլոր շահառուներին հասանելի ֆիզիկական գրաֆոնդով, բայց և նաև էլեկտրոնային ռեսուրսներով։
	+ **Ժամանցի սենյակ՝** նախատեսված տարատեսակ ինտելեկտուալ խաղերի համար՝ հագեցած սեղանի խաղերով։
	+ **Վարչական սենյակ՝** նախատեսված կենտրոնի աշխատակիցների համար։ Այն հագեցած է լինելու առնվազն մեկ համակարգչով, կահույքով՝ սեղան, աթոռ, պահարան։
	+ **Խոհանոց,** այն նախատեսված է լինելու ինչպես աշխատակիցների համար, այնպես էլ երիտասարդական միջավայրից օգտվող այլ երիտասարդների համար։
	+ **Սանհանգույց։**

Երիտասարդական միջավայրը պետք է ունենան հստակ սահմանված գործունեության ժամանակացույց։ Նախընտրելի է, որ կենտրոնը բաց լինել հնարավորինս երկար՝ շաբաթվա բոլոր օրերին։ Երիտասարդական միջավայրի աշխատանքային ժամերը կարող են տարբեր լինել, բայց խորհուրդ է տրվում, որ դրանք չսահմանակվեն ստանդարտ աշխատանքային օրացույցով և ժամային գրաֆիկով՝ աշխատող երիտասարդների ներգրավվածությունը բարձրացնելու նպատակով։

1. **Կենտրոնի Աշխատակազմը**

Երիտասարդական միջավայրի գործունեության համար խորհուրդ է տրվում ունենալ հիմնական աշխատակազմ` ի դեմս երիտասարդական աշխատողների, ինչպես նաև կամավորներ և փորձնակներ՝ ի դեմս համայնքյի ակտիվ երիտասարդների:

Երիտարսարդական աշխատողներըպատասխանատու են լինելու

* + կենտրոնի ամենօրյա աշխատանքները համակարգելու, կազմակերպելու համար,
	+ կենտրոնի կամավորների աշխատանքները համակարգելու համար,
	+ տվյալ համայնքի երիտասարդների կարիքների գնահատման և զարգացման մեթոդների մշակման համար,
	+ երիտասարդների ներգրավման, համախմբման և ինքնակազմակերպման գործընթացի ֆասիլիտացման համար,
	+ կարողությունների զարգացման, մշակութային, մարզական և այլ միջոցառումները պլանավորելու և իրականացնելու համար,
	+ կենտրոնի գործունեության ապահովման համար ֆոնդահայթայթման համար,
	+ պետական և ոչ կառավարական կազմակերպությունների հետ համագործակցության ծավալման համար,
	+ կարողությունների զարգացման, սոցիալական, տնտեսական և այլ պետական ու ոչ կառավարական կազմակերպությունների հետ համագործակցության, առկա ծրագրերի ու հնարավորությունների վերաբերյալ կենտրոնի երիտասարդների իրազեկության բաձրացման համար,
	+ ուղեցույցի պահանջներին հետևելու և նախատեսված գործողությունների պլանով այլ աշխատանքներ իրականացնելու համար
	+ կենտրոնի գործառույթների վերաբերյալ միջանկյալ և տարեկան վերջնական հաշվետվությունների կազմման և ներկայացման համար։

Ցանկալի է, որ յուրաքանչյուր երիտասարդական կենտրոն ունենա առնվազն երկու երիտասարդական աշխատողներ, որոնք իրենց գործունեությունը սկսելուց առաջ անցնեն համապատասխան վերապատրաստում և փորձաշրջան։

# Որակի ապահովում և Մշտադիտարկում

## Որակի ապահովում

Երիտասարդական միջավայրի աշխատանքի որակի ապահովումը և մշտադիտարկումը իրականացվում են հենց դրանց կողմից՝ համակարգող կենտրոնի անմիջական հսկողությամբ։

Որակի ապահովումը ունի մի քանի նպատակ․

* հնարավորինս մեծ դրական ազդեցություն ունենալ երիտասարդների զարգացման վրա
* համոզված լինել, որ իրականացվող ծրագրերը արդյունավետ են և համապատասխանում են երիտասարդների կարիքներին

**Որակի ապահովումը** իրականացվելու է հետևյալ փուլերով․

**Կարիքների գնահատում**

**Մեթոդաբանության մշակում**

**KPI-ների մշակում**

**Որակի ընթացիկ մոնիթորինգ**

**Կարիքների գնահատում**

Ինչպես պարզեց հետազոտությունը՝ կախված համայնքի առանձնահատկություններից, կարծրատիպերից, աշխարհագրական պայմաններից, երիտասարդների կարիքները կարող են խիստ տարբերվել։ Տեղի համայնքի երիտասարդների կարիքներին հնարավորինս բավարարող ծրագիր մշակելու նպատակով մինչ երիտասարդական միջավայրի գործարկումը անհրաժեշտ է իրականացնել տեղի երիտասարդների կարիքների գնահատում՝ հարցումների, ֆոկուս-խմբային քննարկումների և հանրային հարցման այլ միջոցներով։

Հետազոտության նպատակն է լինելու

* հստակ պարզել տեղի երիտասարդների կարիքները և ցանկությունները
* պարզել տվյալ համայնքի առանձնահատկությունները և կարիքները

**Մեթոդաբանության մշակում**

Կարիքների գնահատման հիման վրա երիտասարդական աշխատողը իրականացնում է բովանդակության մեթոդաբանության մշակումը, որը պարտադիր պետք է հիմնված լինի՝

* կարիքների գնահատման արդյունքի վրա
* ուղեցույցի պահանջների և ուղղությունների վրա

**Առանցքային կատարողականի ցուցանիշների (KPI-ներ) սահմանում**

Մշակված մեթոդաբանության հիման վրա յուրաքանչյուր համայնքի երիտասարդական միջավայր սահմանում է տարեկան առանցքային կատարողականի ցուցանիշներ՝ KPI (key performance indicators)-ները։

Սահմանվող պարտադիր առանցքային կատարողականի ցուցանիշներ են․

1. տարեկան պասիվ շահառուների քանակ․ տարեկան պասիվ շահառուներ են հանդիսանում այն երիտասարդները, ովքեր վերջին մեկ տարվա ընթացքում մասնակցել են երիտասարդական միջավայրի մինչև որոշակի թվով նախաձեռնություններին,
2. տարեկան ակտիվ մասնակից շահառուների քանակ․ տարեկան ակտիվ շահառուներ են հանդիսանում տարեկան կտրվածքով որոշակի ինտենսիվությամբ կենտրոն այցելած երիտասարդները,
3. կենտրոնի գործունության բոլոր չորս թիրախային ուղղություններով տարեկան միջոցառումների քանակը,
4. որակային աճի ցուցանիշներ, որոնք չափվում են մուտքային և ելքային հարցումների միջոցով։

Առանցքային կատարողականի ցուցանիշները մշակվելու են՝ հաշվի առնելով․

1. տվյալ համայնքում երիտասարդների քանակը
2. տվյալ համայնքում սոցիալ-տնտեսական վիճակը
3. տվյալ համայնքի երիտասարդների նախնական ակտիվությունը
4. տվյալ համայնքի աշխարհագրական դիրքը
5. տվյալ համայնքի բնորոշ հատկանիշները

Մեթոդաբանությունը և առանցքային կատարողականի ցուցանիշներ պետք է հաստատվեն կենտրոնի կողմից և չպետք է հակասեն ուղեցույցի ընդհանուր դրույթներին։

**Որակի ընթացիկ մոնիթորինգ**

Որակի ընթացիկ մոնիթորինգը իրականացվում է չափելու համար իրականացվող ծրագրերի արդյունավետությունը և դրանց ազդեցությունը մասնակից երիտասարդների վրա։ Այդ նպատակով իրականացվելու են հարցումներ և հարցազրույցներ։ Յուրաքանչյուր շահառուի հետ պետք է իրականացվի 3 հարցազրույց կամ հարցում․

* **մուտքային հարցումներ,** որի նպատակն է չափել երիտասարդի կարողությունները և գիտելիքները ծրագրերին մասնակցություն ունենալուց առաջ
* **ընթացիկ հարցումներ,** որի նպատակը երիտասարդի ընթացիկ առաջընթացի գնահատումն է
* **ելքային հարցումներ,** որոնք իրականացվում են երիտասարդի հետ աշխատանքներ իրականացնելու և նրան նախաձեռնություններում ներգրավելուց հետո։ Այս հարցման նպատակն է պարզել կենտրոնի աշխատանքի արդյունքը և ազդեցությունը երիտասարդի զարգացման վրա։

Նախաձեռնությունը համարվում է հաջողված եթե․

**Ելքային հարցման արդյունք/մուտքային հարցման արդյունք > 1**

## Մշտադիտարկում և հետազոտական աշխատանք

**Մշտադիտարկումը** իրականացվում է երիտասարդական աշխատողի կողմից, որի նպատակներն են․

1. չափել երիտասարդական միջավայրի գործունեության արդունավետությունը,
2. հետևել երիտասարդական միջավայրի գործունեության համապատասախանությանը ուղեցույցին և պետական երիտասարդական քաղաքականության առաջնահերթություններին։

Մշտադիտարկման շրջանակում երիտասարդական միջավայրը պարտավորվելու են պարբերաբար ներկայացնել հաշվետվություններ ինչպես կենտրոնի ընդհանուր գործունեության, ընթացիկ նախաձեռնությունների և դրանց արդյունքների վերաբերյալ, այլև վերլուծական տվյակլներ համայնքի երիտասարդների վերաբերյալ։ Մասնավորապես, հաշվետվությունների շրջանակում համակարգող և աջակցող կենտրոնին է ներկայացվում․

**Տարվա սկզբին․**

1. տվյալ տարվա համար մշակված մեթոդաբանությունը
2. տվյալ տարվա համար սահմանված KPI-ները
3. տվյալ տարվա գործողությունների պլանը

**Յուրաքանչյուր եռամսյակի ավարտին․**

1. հաշվետվությունների սահմանված KPI-ների իրականացման վերաբերյալ
2. իրականացված նախաձեռնությունների մասին հաշվետվություն՝ որակական և քանակական տվյալների ներգրավմամբ

**Հետազոտական, վերլուծական աշխատանքի** շրջանակում որոշակի ժամանակահատվածի համար սահմանած պարբերականությամբ կենտրոնին է ներկայացվում տվյալներ․

* + համայնքում բնակվող երիտասարդների թվի և ժողովրդագրական հատկանիշների վերաբերյալ,
	+ համայնքի երիտասարդների զբաղվածության վերաբերյալ,
	+ համայնքի խոցելի խումբ հանդիսացող երիտասարդների վերաբերյալ,
	+ համայնքի չսովորող և չաշխատող երիտասարդների թվային պատկերի վերաբերյալ,
	+ տվյալներ համայնքում երիտասարդական աշխատանք իրականացնող կազմակերպությունների վերաբերյալ։

# Երիտասարդական Միջավայրի գործունեության սկզբունքներն ու շարունակականության ապահովում

Երիտասարդական կենտրոնի գործունեության հաջողվածության տեսանկյունից առանցքային պայման է առավելագույն թվով երիտասարդների ներգրավումը, ինչն ինքնին ենթադրում է, որ երիտասարդական միջավայրը պետք է բաց և հասանելի լինի տվյալ համայնքի բոլոր երիտասարդների համար՝ մատուցելով առավելագույն թվով անվճար ծառայություններ։ Այս հանգամանքը կարող է խնդրահարույց լինել պայմանավորված ֆոնդահայթայթման դժվարությունների հետ, քանզի անկախ ֆինանսավորման աղբյուրից, երկարաժամկետ կտրվածքով իր գործունեության ապահովման համար կարիք ունի ֆինանսական հոսքերի ապահովման։ Այդ առումով ցանկալի է, որպեսզի երիտասարդական կենտրոնը գործի սոցիալական ձեռնարկատիրության մոդելով, որպեսզի ապահովվի կայուն ֆինանսական միջոցներ։ Միաժամանակ ցանկալի է, որպեսզի այն․

* Ունենա աշխատակազմ, որն ունի անհրաժեշտ գիտելիքներ և փորձառություն հանրային և մասնավոր ոլորտների կառույցներից և անհատներից ֆինանսական միջոցների շարունակական ներգրավման համար, այդ թվում և տարբեր պետական դրամաշնորհների դիմելու միջոցով,
* Սերտ համագործակցություն ծավալի և աջակցություն (հնարավորության դեպքում նաև ֆինանսական) ստանա տվյալ համայնքի ՏԻՄ-ի կողմից։

Կենտրոնի կողմից սոցիալական ձեռնարկատիրության կիրառման մոդելը ենթադրում է ինչպես շենագույքային պայմանների վարձակալության տրամադրում, այնպես և առանձին վճարովի ծառայությունների մատուցում, ընդ որում կարևոր է, որ այդ ամենը որոշակիորեն առնչվի կենտրոնի գործունեությանը։

Որպես օրինակներ կարող են ծառայել․

* վարձակալությամբ տարածքի տրամադրում այլ կազմակերպություններին՝ միջոցառումներ, դասընթացներ իրականացնելու նպատակով
* վճարովի սկզբունքով Co-working տարածքների տրամադրում կենտրոնի շահառուներից դուրս գտնվող անհատներին
* շահառու երիտասարդների հետ միասին միջոցառումների կազմակերպում այլ ընկերությունների պատվերով, որոնց կողմից ծառայությունների համար վճարված գումարի մի մասը վճարվելու է շահառու երիտասարդներին, իսկ մյուս մասը ուղղվելու է կենտրոնի գործունեության ապահովմանը
* կազմակերպությունը կարող է իր տարածքի մի հատվածը օգտագործել որպես սրճարան, որի գործունեությունից գոյացած շահույթը ևս կարող է օգտագործվել զարգացման համար։
1. այսուհետ կենտրոն և միջավայր բառերը օգտագործվում են որպես համազոր հասկացություններ [↑](#footnote-ref-1)
2. Երիտասարդական աշխատողը սահմանվում է որպես երիտասարդների հետ պրակտիկ աշխատանք իրականացնող անձ, որի գործառույթներից է նպաստել երիտասարդների անհատական, սոցիալական, կրթական աճին, բացահայտել և զարգացնել նրանց ներուժը, ձևավորել երիտասարդների նախասիրությունների և հետաքրքրությունների իրացման համար նպաստավոր միջավայր, խթանել հանրային կյանքին երիտասարդների մասնակցությունը։ Երիտասարդական աշխատողն իրազեկ է երիտասարդների իրական կյանքին, նրա տեղական պայմաններին, կարող է գնահատել իրավիճակը և երիտասարդների կարիքները, ընտրել ու կիրառել աշխատանքի համապատասխան մեթոդներ, իրականացնել կատարվող աշխատանքի ազդեցության վերլուծություն։ Երիտասարդական աշխատողն աշխատում է երիտասարդական խմբերի հետ և նրանց համար, մշակում, իրականացնում և գնահատում է երիտասարդական ծրագրեր և նախագծեր, համագործակցում է տարբեր ոլորտների շահագրգիռ անձանց, խմբերի և կազմակերպությունների հետ։ [↑](#footnote-ref-2)
3. երիտասարդական աշխատանքը աշխատանք երիտասարդների, երիտասարդական խմբերի հետ և նրանց համար, որն ուղղված է երիտասարդների կարողությունների բացահայտմանն ու զարգացմանը, նրանց՝ կրթական, մշակութային, սոցիալական բնույթի հետաքրքրությունների և նախասիրությունների բավարարմանը, երիտասարդական հիմնախնդիրների լուծմանը, հասարակական կյանքի բոլոր ոլորտներում նրանց մասնակցության ապահովմանը և որոշումների կայացման հարցում մասնակցության մակարդակի բարձրացմանը։

Այլ կերպ ասած՝ երիտասարդական աշխատանքը երիտասարդների անձնային զարգացման, սոցիալական ներառման և ակտիվ քաղաքացիության ձևավորման գործիք է։ Այն ներառում է երիտասարդների հետ, երիտասարդների համար և երիտասարդների կողմից իրականացվող սոցիալական, մշակութային, կրթական, քաղաքացիական և քաղաքական բնույթի միջոցառումներ։ [↑](#footnote-ref-3)
4. առանցքային կատարողական ցուցանիշ, անգլերեն՝ Key Performance Indicator կամ KPI [↑](#footnote-ref-4)